Googles nye intelligente Home Speaker er lige om hjørnet

Google ser ud til endelig at være klar med sin nye Google Home Speaker. Ifølge en produktside hos Best Buy Canada, som flere medier har opdaget, kan den nye smarthøjttaler lande den 25. juni. Google har dog endnu ikke selv bekræftet datoen, og den fremgår heller ikke af Google Store. Derfor skal den stadig tages med et lille forbehold.

Men for danske Google Home-brugere er nyheden værd at holde øje med. Højttaleren bliver nemlig Googles første nye smarthøjtaler siden 2020 – og den første, der er bygget direkte til Gemini i hjemmet.

Farvel til den dumme stemmeassistent?

Den gamle Google Assistant har i årevis kunnet tænde lyset, starte musik og sætte en timer. Men alle, der har prøvet at tale lidt mere naturligt til en smarthøjtaler, ved også, hvor hurtigt illusionen brister. Det er netop her, Gemini skal gøre forskellen. Google beskriver Gemini for Home som en mere naturlig og hjælpsom stemmeassistent, der bedre kan forstå almindelige samtaler, opfølgende spørgsmål og mere komplekse kommandoer.

Det er altså ikke bare en ny stofbeklædt puck til køkkenbordet. Det er Googles forsøg på at få det smarte hjem til at føles mindre som et kommandosystem og mere som noget, man faktisk kan tale med.

Danmark er med fra start

Google Home Speaker ventes lanceret i 19 lande – og Danmark er på listen. Det er usædvanligt godt nyt for danske brugere, som ofte må vente længe på nye Google Home-funktioner og produkter. Prisen ventes at lande på 99,99 dollar i USA og 99,99 pund i Storbritannien. En dansk pris er endnu ikke offentliggjort, men det placerer højtaleren i den mere overkommelige ende af markedet.

Højttaleren får et rundt 360-graders design med stof hele vejen rundt, statuslys i bunden og fysisk mikrofonknap. Den kommer i fire farver: Berry, Hazel, Jade og Porcelain.

Kan også bruges som TV-lyd

En af de mere praktiske nyheder er, at to Google Home Speakers kan parres med Google TV Streamer og bruges som et lille hjemmebiograf-setup. Derudover understøttes stereoparring og multiroom-lyd sammen med eksisterende Nest-højttalere. Dermed kan den nye højttaler blive interessant for dem, der allerede har Google-udstyr i hjemmet, men savner bedre lyd og en mere moderne stemmeassistent.

Lanceringen ser dog ud til at være blevet forsinket af softwaren. Gemini for Home er stadig en del af Googles Early Access-program, og ifølge 9to5Google har Google løbende opdateret forhåndsudgaven flere gange om måneden siden marts. Så selv om hardwaren tilsyneladende er klar, bliver det afgørende spørgsmål, om Gemini også er klar til at flytte ind i stuen.

Googles nye intelligente Home Speaker er lige om hjørnet